 जीवन-दर्शन दे इस परलोकी पहलू गी चमत्कार मन्नने आली ए अकल नमें जुगै दी गै देन नईं ऐ।  पहले जुगें च बी इस ‘चत्मकारै’ अग्गें मत्था नुआने कोला इन्कार करने आलियां ‘विद्रोही आत्मा’ थाएं-थाएं होइयां न, पर नक्कार खाने च तूती दी अबाज कुन सुनै, आली हालती च उन्दी ओ बिद्रोही बाणी मती सारी दबोई दी रेई।  पर ओ दबोई दी बाणी, भलेआ दबोई बी कुत्थें?  लोक-जीवनै च रची-पचियै, ओदे राहें नाना रूप लेइये ओ प्रकट होंदी रेई ऐ।  लोक-जीवनै च रची-पची दी ओ बिद्रोही जीवन-द्रिष्टी गै अपने प्रतक्ख जीवनै गी प्यार करदी ऐ, ओदे आस्तै भान्ति भान्ति दियें कलाएं दी सिरजना करदी ऐ, नच्चने-गाने ते खाने-लाने दियें तांगें गी जन्म दिन्दी ऐ।  डुग्गर दे जन-जीवनै च ए सब्बै गल्लां बड़ियां टकोदियां न।  अपसम्बी गरीबी दा गाला प्हीने आला ए सरल जीवन तां गै कष्ट कसालें दिया चक्किया च दुक्खें दे गाले प्ही प्ही करी गीतें भाखें दा नरोआ प्हीन कडदा आया ऐ।  उस गरीबी च शाएं ते बजियें दे दूरै दूरै तगर फैले दे मारु परशौरें च बी लोकें इन्नी चतराई कन्ने नरोइयें भावनाएं गी उनें गीते च ढोलआ हा, जिनें सुनियै धारें-प्हाड़ें दी जिन्दु पर बी जिया सरकड़े उब्बरी औंदे न।  बौसरियें ते ढोलें दे सुरतालें च, अपने प्राणों दियें धड़कनें दा रस धोलीयै, ‘कुड्ड’ ते ‘फुम्मनियां’ जनेह कोमल नाचें दी सिरजना कीती, जिनेई दिक्खियै इयां बजोंदा ऐ जे जीवनै दियां ए सनहरी जोदा मौती दे न्हेरे थमां कदें बी हार नई खांगन।  ए इन्ना संगीत, इन्नी मस्ती, इन्ना जीवन!  औं मते बारी सोचनां जे मनुक्ख जीवनै दा ए सनातन प्रबाह समें दे कन्ने कन्ने बगदा, बल्लें बल्लें अपना रूप-स्वातम कियां घड़दा-जोड़दा ऐ?  ए प्रवाह कदूं दा बगदा आवै करदा ऐ?  इस लम्मी अबधी च इसने के के उतार-चढ़ा दिक्खे न?  कैसे कैसे चंगे-माड़े बाहरले प्रभाव एदे पर पे न? 